地名: 通川 (江原道, 郡)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。

○會三省, 推鞫黃廷彧。 委官尹斗壽啓曰: "及第黃廷彧供稱: ‘廷彧, 當初乘輿出城之時, 蒼黃扈駕, 旣到東坡館入謁, 則命授保護王子之任, 仍與方伯, 召號勤王。 一身兼受兩任, 自知不堪, 而勢不可久留, 卽到鐵原府, 移檄兩湖, 糾合義旅, 略無應募之人, 而大賊已出抱川之路。 乃奉王子, 避亂于淮陽府, 賊勢漸迫, 不得已踰楸池嶺到通川。 又有飛報, 賊船從東海來者, 不知其數云。 乃又移入安邊地, 則賊已到嶺下。 自此欲往行在之際, 聞大駕、中殿移向此道, 臣子之義, 不可捨去。 繼聞箕城失守, 大駕遠出龍灣。 父子相與痛哭, 莫知所之, 魂魄上天。 乃不知北道民心之已叛, 但念深入之或可免, 轉入會寧, 終致金(軀)陷賊之患。 其不能保護之罪, 萬死無惜。 但號召之任, 事皆煩鬧, 保護之任, 宜務深莊, 而兩事矛盾, 勢難兼全, 禍患之祟, 亦難可免矣。 叛民縳給王子, 賊得之以爲奇貨, 欲講和而放送之矣。 (身)
                〔臣〕
              恐其年少王子, 無辜而就死, 欲啓達其情,極爲哀矜。 陪行者, 若舍置其言, 而不爲之啓, 則是乃殘忍無狀之人, 亦有乖於保護之義。 因其賊情, 而成送密狀, 義所當然。 倉卒所書, 未知其間, 或有割地之言, 全未省記。 雖或有之, 依俙省得, 其裁割爲繩, 亂書封裹者, 如歸結之以僞許其和, 徐爲之圖耳。 大抵賊中馳狀, 非如常時諸官, 圓僉同議, 增減筆削, 采擇其語而書之。 臣及金貴榮、李瑛、韓克誠、賤息赫, 各囚異房, 不得相通。 其時安邊之人, 有見捉文書, 而辭連五十餘人, 盡被屠殺, 故艱得其隙。 或一人起草, 則不暇正書, 以其草慌忙上送, 多有無倫次不成摸樣者。 若按其書而求其罪, 則其可死者非一二。 其僞狀, 則潛付所遣之人, 卽投諸水火, 只以密狀, 達于行在云云。 如李弘業、李盡忠之悞達者, 皆是僞狀; 李蕙, 只持其眞、僞二狀, 而只納密狀; 金貴榮, 只持僞狀而不納。 臣自念, 講和之事, 雖是僞許, 恐難得情, 乃與賤息赫謀曰: 「割地一事, 在擄者亦有可拒之術。」 乃作長書, 令韓克諴、軍官李長培正書, 又譯以諺書, 令通事咸廷虎, 宣言於賊中。 其書大槪, 「諸侯土地, 受之於天子。 非但不可私割, 我國自箕子受封之後, 歷代皆視爲內服。 漢時置四郡, 唐增置扶餘郡, 至于大明, 以八道郡縣, 皆隷于遼東。 衣冠文物, 一從華制, 委國王御寶以治事。 如有率解中國漂流之民, 則天子頒賞于地方官, 其實中國之地, 使我國治之。 今此天兵之來禦者, 蓋以此也。」 諸賊曰: 「若朝貢於天子者, 不能自擅, 其言似然矣。」 此後, 諸賊苦望和事, 而絶口不言割地。 去正月十八日, 淸正使小將及在擄沈怡, 來問於賤息赫曰: 「朝鮮土地, 天子欲割與, 則此可爲乎?」 赫答曰: 「朝鮮之於中國, 如家人、父子之親。 豈有割與之理? 決無是也。」 小將以此走報, 還以此問于臣, 答曰, 「汝國雖無故加兵, 天子豈有割高皇帝所錫之地以與乎?」 此後不復再言。 及沈遊擊往來江上之時, 書送揭帖, 俾無彼此失對, 雖其與賊酬酢之語, 一行之人, 邈然不得聞知。 賊竟不更擧此言者, 實由於臣之一言, 有以預防之也。 至若納貨圖還之言, 不知出自何人, 千萬慮外, 省記不得, 而臣行李盡爲叛民所奪, 無有所齎之物, 只有賜送白金十兩。 安邊
              馮仲纓僞和之時, 以圖出王子爲要, 收合白金, 給與賊將。 無乃此言流播, 以爲臣獨給乞哀悞傳乎? 若屈膝虜庭之言, 尤爲無理。 彼犬羊之賊, 若暴怒之極, 則雖王子, 亦有難全之患。 常時謁見王子之時, 則皆免冠徒跣, 羅拜庭下, 一行之人, 待隣國大夫, 稍加敬待, 不論多少, 已出、未出之人, 皆無此事。 王子不久出來, 自當知之。 衆目俱在, 不可少隱矣。 況臣及金貴榮, 則賊以爲老病, 一不見面。 臣獨爲屈膝, 千萬無理。 割地納貨屈膝事, 咸廷虎、李長培、沈怡及趙仁徵、金雲、奇彦仁、金闡等推問, 則昭然可知。 不書臣字, 則彼賊使用臣字, 不問彼此, 略無嫌焉, 常時縉紳之間, 莫不怪笑。 在擄之人, 乃用此字於不用僞狀之中, 使賊知我國文書格式, 則不無意外難從之患, 故前後僞狀, 皆不書臣字。 此番僞狀, 則依俙想得, 非但不書臣字, 一行皆削爵, 而書爵不書姓字; 息名, 亦異於常時恒用之畫。 若以本文上送, 則雖三尺童子, 一見可知其僞爲, 而乃謄書其狀, 先以疑似難明之言, 斷其不可遙度之情, 驟達於神人共憤之極, 當此之時, 孰有舒究其情僞, 分卞其是非哉? 天心震怒, 人言之紛紛, 勢所宜然。 李盡忠受去僞狀之時,兩王子及瑛、赫等, 在南大門外矣, 身則在長興庫洞。 其書關白殿下者, 未知其由, 到今思之, 《海東記》, 日本國王, 一名關白云, 至於通信使文書內, 亦有多稱關白殿下, 故我國之人, 皆以爲國王關白, 乃是一人, 而有二名。 及臣被擄之後, 聞諸賊稱號關白爲司馬。 如平行長、淸正等凡賊將, 亦皆稱司馬。 所謂司馬, 如我國令鑑之稱。 於是, 始知關白之爲臣, 則一行萬無妄稱之理。 自中書示文字間, 則僭稱關白殿下, 故令我亦依他書之, 此亦非我尊稱之也。 但依其自中所稱而已。 此等無乃爲《海東記》及通信使文書所謂, 而忘却之中, 乃有此失耶? 其曲折, 臣別處於門內, 故未知其事。 大抵以爲天將之來和, 非眞和也; 必僞許其和, 圖脫王子之後, 始爲擧事。 其和畢竟是出於詭僞, 故其僞狀書之者, 信筆着名者, 出於無心。 此時, 李盡忠同在其處, 不知賊有威迫恐脅之事, 兩王子及瑛、赫輩, 皆恇刼失措, 莫知所爲。 若推問李盡忠, 則可知其曲折矣。 身先出事, 則秀吉許還兩王子以下, 故沈遊擊欲一時偕還, 懇請于平行長, 行長言: 「關白, 雖令放送, 時未有的當之書。 待日本回來天使, 可同往也。」 遊擊責以失信背約, 寧殺我身, 行長猶不肯許。 遊擊曰: 「兩王子, 雖待回來天使放送, 夫人以下及老病者先送。」 云云。 行長曰: 「夫人先往, 則彼此必生憂戀之病。 老病之人, 可先放也。」 遊擊之竝及臣者, 非爲臣也, 夫人雖出, 若無陪行官, 則勢又狼狽, 故竝請之, 而獨許臣先出。 又有賤息赫, 陪侍王子。 若見放送, 而仍爲留在, 則是以賊中爲可安之地, 豈近人情乎? 況王子出來之日, 亦爲不遠者乎? 以此遊擊, 率與出來者, 乃王子將出之兆也。 臣若欲棄王子先出, 則在安邊時, 府使崔錪, 乘賊將陪王子入往咸興之際, 送人馬要令超出。 當此之時, 其出甚易, 而旣受保護之命, 棄金軀先出, 極爲未安於心, 拒而還送。 若問崔錪, 則可知虛實矣。 大抵陪王子陷在賊中, 豈無圖出之術, 遇賊徒難從之請, 豈無善處之策乎? 昔者蘇武之在凶奴也, 其屬及(常武)
                  〔常惠〕
                
              詭言: 「天子射上林, 得雁, 足有繫帛書, 言武在大澤中。」 (常武)
                  〔常惠〕
                
              之詭言, 上侵天子, 乃不以此獲罪於當世, 反以忠節垂名於靑史。 一行之人, 雖以脫王子爲急, 權行詭道之僞狀, 其情不過保護之愚計。 至於割地之事, 亦是應變之微謀, 而好底事皆隱而不揚, 詭底事, 欲結以大罪。 如此則前後陷賊保護之人, 皆駢首就死, 豈不冤痛哉? 大抵王子出來, 則一行之人, 是非、情僞, 朝廷自當洞知。 非臣所獨當之事, 而以其先出之故, 誤蒙重罪, 尤極曖昧。 臣兩朝舊臣, 休戚是同, 至於托婚王家, 恩分極重, 區區徇國之忠, 固非凡臣之比。 死生危迫之際, 若欲全身, 而喪其平日所守, 則更何面目, 直詣行在, 欲見君父於三京蕩敗, 二陵慘變之後乎? 人而如此, 禽獸且不食其餘。 有罪、無罪, 天日照臨, 其時各人及僞狀本文, 皆取考憑問, 如有一毫之不實, 雖伏重典, 實所甘心, 相考分揀’ 云。 黃廷彧不爲承服, 刑推得情何如。" 答曰: "刑推不足惜, 然不忍殺之。 遠竄。"